CELEX: 32022R0613
Language: sk
Date: 2022-04-12 00:00:00
Title: Nariadenie Európskeho parlamentu a Rady (EÚ) 2022/613 z 12. apríla 2022, ktorým sa menia nariadenia (EÚ) č. 1303/2013 a (EÚ) č. 223/2014, pokiaľ ide o zvýšené predbežné financovanie zo zdrojov REACT-EU a zavedenie jednotkových nákladov

13.4.2022   
               
               
                  SK
               
               
                  Úradný vestník Európskej únie
               
               
                  L 115/38
               
            
         NARIADENIE EURÓPSKEHO PARLAMENTU A RADY (EÚ) 2022/613
         z 12. apríla 2022,
         ktorým sa menia nariadenia (EÚ) č. 1303/2013 a (EÚ) č. 223/2014, pokiaľ ide o zvýšené predbežné financovanie zo zdrojov REACT-EU a zavedenie jednotkových nákladov
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 175 tretí odsek a článok 177,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         po porade s Európskym hospodárskym a sociálnym výborom,
         po porade s Výborom regiónov,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Nedávna vojenská agresia Ruskej federácie proti Ukrajine a prebiehajúci ozbrojený konflikt zásadne zmenili bezpečnostnú situáciu v Európe. V dôsledku uvedenej vojenskej agresie čelí Únia, a najmä jej východné regióny, značnému prílevu osôb. Predstavuje to dodatočnú výzvu pre verejné rozpočty v čase, keď sa hospodárstva členských štátov stále zotavujú z dôsledkov pandémie ochorenia COVID-19, a hrozí, že to naruší prípravu zeleného, digitálneho a odolného oživenia hospodárstva.
                  
               
                     (2)
                  
                  
                     Členské štáty už môžu v rámci svojich operačných programov financovať širokú škálu investícií na riešenie migračných výziev s podporou Európskeho fondu regionálneho rozvoja (ďalej len „EFRR“), Európskeho sociálneho fondu (ďalej len „ESF“) a Fondu európskej pomoci pre najodkázanejšie osoby (ďalej len „FEAD“) vrátane dodatočných zdrojov dostupných z Pomoci pri obnove v rámci politiky súdržnosti a pri obnove území v Európe (ďalej len „REACT-EU“) s cieľom poskytnúť pomoc na podporu nápravy dôsledkov krízy v súvislosti s pandémiou ochorenia COVID-19 a jej sociálnych dôsledkov a na prípravu zeleného, digitálneho a odolného oživenia hospodárstva.
                  
               
                     (3)
                  
                  
                     Okrem toho sa nariadením Európskeho parlamentu a Rady (EÚ) 2022/562 (2) vykonali viaceré cielené zmeny nariadení Európskeho parlamentu a Rady (EÚ) č. 1303/2013 (3) a (EÚ) č. 223/2014 (4) s cieľom uľahčiť členským štátom využitie zostávajúcich rozpočtových prostriedkov z EFRR, ESF a FEAD v rámci viacročného finančného rámca na roky 2014 – 2020, ako aj využívanie zdrojov REACT-EU na čo najúčinnejšie a najrýchlejšie riešenie migračných výziev.
                  
               
                     (4)
                  
                  
                     Bez ohľadu na flexibilitu, ktorú ponúka nariadenie (EÚ) 2022/562, členské štáty naďalej čelia podstatnému tlaku na verejné rozpočty v dôsledku výziev vyplývajúcich z vysokého počtu príchodov osôb utekajúcich z Ukrajiny. Uvedený tlak vytvára riziko narušenia schopnosti členských štátov posúvať sa smerom k odolnému zotaveniu hospodárstva z pandémie ochorenia COVID-19. Na účely pomoci členským štátom s riešením migračných výziev by sa preto mala urýchlene mobilizovať podpora z EFRR, ESF a FEAD, a to zvýšením miery počiatočného predbežného financovania zo zdrojov REACT-EU pre všetky členské štáty. Niektoré členské štáty boli zároveň konfrontované so značnými počtami osôb prichádzajúcich z Ukrajiny a požadujú poskytnutie okamžitej podpory. Uvedené členské štáty by preto mali mať prospech zo značne vyššieho nárastu miery počiatočného predbežného financovania na kompenzáciu bezprostredných rozpočtových nákladov a podporu ich snahy o prípravu oživenia ich hospodárstiev.
                  
               
                     (5)
                  
                  
                     S cieľom monitorovať využitie uvedeného dodatočného predbežného financovania by mali záverečné správy o vykonávaní programov EFRR a ESF, ktoré získali dodatočné predbežné financovanie, obsahovať informácie o využití dodatočných súm získaných na riešenie migračných výziev, ktoré sú výsledkom vojenskej agresie Ruskej federácie, a o tom, ako uvedené dodatočné sumy prispeli k oživeniu hospodárstva.
                  
               
                     (6)
                  
                  
                     Mali by sa zaviesť jednotkové náklady s cieľom zjednodušiť využívanie európskych štrukturálnych a investičných fondov a znížiť administratívne zaťaženie prijímateľov a správnych orgánov členských štátov v súvislosti s riešením migračných výziev vyplývajúcich z vojenskej agresie zo strany Ruskej federácie. Jednotkové náklady by mali vo všetkých členských štátoch uľahčiť financovanie základných potrieb a podpory osôb, ktorým sa poskytla dočasná ochrana alebo iná primeraná ochrana podľa vnútroštátneho práva v súlade s vykonávacím rozhodnutím Rady (EÚ) 2022/382 (5) a v súlade so smernicou Rady 2001/55/ES (6) a to počas obdobia 13 týždňov odo dňa príchodu osoby do Únie. V súlade s nariadením (EÚ) 2022/562 by mohli členské štáty takisto uplatňovať jednotkové náklady, keď využívajú možnosť stanovenú v článku 98 ods. 4 nariadenia (EÚ) č. 1303/2013 na financovanie operácií zameraných na riešenie migračných výziev buď z EFRR alebo z ESF na základe pravidiel platných pre iný fond, a to aj v prípade, že sa to týka zdrojov REACT-EU. Pri využívaní takýchto jednotkových nákladov by členské štáty mali zabezpečiť, aby mali zavedené potrebné opatrenia na zabránenie dvojitému financovaniu tých istých nákladov.
                  
               
                     (7)
                  
                  
                     Keďže ciele tohto nariadenia, a to pomôcť členským štátom pri riešení výziev, ktoré priniesli mimoriadne vysoké počty príchodov osôb utekajúcich pred vojenskou agresiou Ruskej federácie proti Ukrajine, a podporiť smerovanie členských štátov k odolnému zotaveniu hospodárstva z pandémie ochorenia COVID-19, nie je možné uspokojivo dosiahnuť na úrovni členských štátov, ale z dôvodu rozsahu a účinkov navrhovanej činnosti ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii (ďalej len „Zmluva o EÚ“). V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.
                  
               
                     (8)
                  
                  
                     Nariadenia (EÚ) č. 1303/2013 a (EÚ) č. 223/2014 by sa preto mali zodpovedajúcim spôsobom zmeniť.
                  
               
                     (9)
                  
                  
                     Vzhľadom na naliehavosť poskytnutia urýchlenej pomoci verejným rozpočtom s cieľom zachovať schopnosť členských štátov podporiť zotavenie hospodárstiev z pandémie ochorenia COVID-19 a umožniť dodatočné platby operačným programom bez meškania, považuje sa za vhodné uplatniť výnimku z osemtýždňovej lehoty stanovenú v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o EÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (10)
                  
                  
                     Vzhľadom na potrebu poskytnúť urýchlenú pomoc verejným rozpočtom s cieľom zachovať schopnosť členských štátov udržať proces oživenia hospodárstva a umožniť, aby sa vykonali dodatočné platby operačným programom bez meškania, by toto nariadenie malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALI TOTO NARIADENIE:
         
            Článok 1
            Zmena nariadenia (EÚ) č. 1303/2013
            Nariadenie (EÚ) č. 1303/2013 sa mení takto:
            
                        1.
                     
                     
                        Vkladá sa tento článok:
                        
                           „Článok 68c
                           Jednotkové náklady na operácie zamerané na riešenie migračných výziev vyplývajúcich z vojenskej agresie zo strany Ruskej federácie
                           Na účely vykonávania operácií na riešenie migračných výziev vyplývajúcich z vojenskej agresie zo strany Ruskej federácie môžu členské štáty zahrnúť do výdavkov vykázaných v žiadostiach o platbu jednotkové náklady spojené so základnými potrebami a podporou osôb, ktorým sa poskytla dočasná ochrana alebo iná primeraná ochrana podľa vnútroštátneho práva v súlade s vykonávacím rozhodnutím Rady (EÚ) 2022/382 (*1) a v súlade so smernicou Rady 2001/55/ES (*2). Uvedené jednotkové náklady sú vo výške 40 EUR na týždeň za každý celý týždeň alebo čiastočný týždeň, v ktorom sa daná osoba nachádza v dotknutom členskom štáte. Jednotkové náklady sa môžu využívať celkovo najviac 13 týždňov odo dňa príchodu osoby do Únie.
                           Sumy vypočítané na uvedenom základe sa pokladajú za verejnú podporu vyplatenú prijímateľom a za oprávnené výdavky na účely uplatňovania tohto nariadenia.
                        
                        
                           (*1)  Vykonávacie rozhodnutie Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (Ú. v. EÚ L 71, 4.3.2022, s. 1)."
                        
                        
                           (*2)  Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).“"
                        
                     
                  
                        2.
                     
                     
                        V článku 92b sa odsek 7 mení takto:
                        
                                    a)
                                 
                                 
                                    za prvý pododsek sa vkladajú tieto pododseky:
                                    „Okrem počiatočnej zálohovej platby stanovenej v prvom pododseku Komisia vyplatí 4 % zdrojov REACT-EU pridelených programom na rok 2021 ako dodatočnú počiatočnú zálohovú platbu v roku 2022. V prípade programov v členských štátoch, v ktorých bola úroveň príchodov osôb z Ukrajiny medzi 24. februárom 2022 a 23. marcom 2022 vyššia ako 1 % ich celkového počtu obyvateľov, sa tento percentuálny podiel zvýši na 34 %.
                                    Pri predkladaní záverečnej správy o vykonávaní požadovanej podľa článku 50 ods. 1 a článku 111 členské štáty predložia správu o využití dodatočnej počiatočnej zálohovej platby stanovenej v druhom pododseku tohto odseku na riešenie migračných výziev, ktorým čelia v dôsledku vojenskej agresie Ruskej federácie, a príspevku uvedenej dodatočnej počiatočnej zálohovej platby k oživeniu hospodárstva.“;
                                 
                              
                                    b)
                                 
                                 
                                    tretí pododsek sa nahrádza takto:
                                    „Ak bolo rozhodnutie Komisie, ktorým sa schvaľuje operačný program alebo zmena operačného programu na pridelenie zdrojov REACT-EU na rok 2021, prijaté po 31. decembri 2021 a súvisiaca zálohová platba nebola vyplatená, suma počiatočnej zálohovej platby uvedenej v prvom a druhom pododseku tohto odseku sa vyplatí v roku 2022.
                                    Sumu vyplatenú vo forme počiatočných zálohových platieb uvedených v prvom a druhom pododseku tohto odseku Komisia plne zúčtuje najneskôr pri ukončení operačného programu.“
                                 
                              
                  
                        3.
                     
                     
                        V článku 131 sa odsek 2 nahrádza takto:
                        
                           „2.   Oprávnené výdavky zahrnuté do žiadosti o platbu musia byť doložené faktúrami s potvrdením o zaplatení alebo účtovnými dokladmi rovnocennej dôkaznej hodnoty s výnimkou foriem podpory uvedených v článku 67 ods. 1 prvom pododseku písm. b) až e), článku 68, 68a, 68b a 68c, článku 69 ods. 1 a článku 109 tohto nariadenia a v článku 14 nariadenia o ESF. Pre uvedené formy podpory sú sumy zahrnuté v žiadosti o platbu nákladmi vypočítanými podľa uplatniteľného základu.“
                        
                     
                  
         
            Článok 2
            Zmena nariadenia (EÚ) č. 223/2014 Nariadenie (EÚ) č. 223/2014 sa mení takto:
            V článku 6a sa odsek 4 nariadenia (EÚ) č. 223/2014 mení takto:
            
                        1.
                     
                     
                        Za prvý pododsek sa vkladá tento pododsek:
                        „Okrem počiatočného predbežného financovania stanoveného v prvom pododseku Komisia vyplatí 4 % zdrojov REACT-EU pridelených programom na rok 2021 ako dodatočné počiatočné predbežné financovanie v roku 2022. V prípade programov v členských štátoch, v ktorých bola úroveň príchodov osôb z Ukrajiny medzi 24. februárom a 23. marcom 2022 vyššia ako 1 % ich celkového počtu obyvateľov, sa tento percentuálny podiel zvýši na 34 %.“
                     
                  
                        2.
                     
                     
                        Druhý pododsek sa nahrádza takto:
                        „Sumu vyplatenú ako počiatočné predbežné financovanie uvedené v prvom a druhom pododseku Komisia plne zúčtuje najneskôr pri ukončení operačného programu.“
                     
                  
         
            Článok 3
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. apríla 2022
            
               
                  Za Európsky parlament
               
               
                  predsedníčka
               
               R. METSOLA
            
            
               
                  Za Radu
               
               
                  predseda
               
               C. BEAUNE
            
         
         
            (1)  Pozícia Európskeho parlamentu zo 7. apríla 2022 (zatiaľ neuverejnená v úradnom vestníku) a rozhodnutie Rady z 12. apríla 2022.
         
            (2)  Nariadenie Európskeho parlamentu a Rady (EÚ) 2022/562 zo 6. apríla 2022, ktorým sa menia nariadenia (EÚ) č. 1303/2013 a (EÚ) č. 223/2014, pokiaľ ide o kohézne opatrenia pre utečencov v Európe (CARE) (Ú. v. EÚ L 109, 8.4.2022, s. 1).
         
            (3)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).
         
            (4)  Nariadenie Európskeho parlamentu a Rady (EÚ) č. 223/2014 z 11. marca 2014 o Fonde európskej pomoci pre najodkázanejšie osoby (Ú. v. EÚ L 72, 12.3.2014, s. 1).
         
            (5)  Vykonávacie rozhodnutie Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (Ú. v. EÚ L 71, 4.3.2022, s. 1).
         
            (6)  Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).